送洪內翰知太平府
作者：沈繼祖
朝代：宋

paragraphs: 文章有正派，此派公獨傳。
中絕僅如綫，鸞膠真續弦。
自有科舉累，吾道幾棄捐。
相挻入茫昧，一律爭談玄。
誰洗新學腸，少愈自聖顛。
斯文日琢喪，未喪關諸天。
上帝實惠顧，爲時生此賢。
高文破崖岸，天地發大全。
論事似陸贄，實錄如史遷。
緒餘寄吟詠，直追風雅篇。
根本於丘軻，道德其淵源。
如奏清廟瑟，三歎遺音存。
如聞陽春曲，和者奚寡焉。
公昔在西掖，絲綸代王言。
胥吏俱腕脫，思湧驚飛泉。
玉堂久揮翰，夜席屢爲前。
禁中得頗牧，可但詞采專。
草書招贊普，傳檄定幽燕。
欲清塞北塵，自許素志堅。
經綸天下手，繪像期凌煙。
異論忽矛盾，去國何翩然。
申伯宣輔相，有時于蕃宣。
帆錦落天東，寒色與江連。
雪意聚忽散，鴈字整復偏。
行行采石江，斗酒酹謫僊。
古來文士貴，寵數極異恩。
金井沃醉面，落筆動至尊。
願言投譖者，以雪千載冤。
偉哉扶靴氣，寧復事拘攣。
異世儻同調，一繫五湖船。